Folketing
2007-01-24

Men man er altså nødt til at få beskrevet problemerne, for barmarksværkernes organisation vil jo se det fra én side, og Energistyrelsen vil formentlig se det fra en anden side, og så er det op til politikerne – og det er jo ikke alene mig, det er jo også forligspartierne – for pengene skal jo skaffes, hvis der skal bruges flere penge. Jeg havde den opfattelse, at vi – det må jeg sige fuldstændig reelt, for det havde jeg bedt om – var færdige, når vi havde nået de 12,1 mio. kr., som var det, der skulle bruges, og regeringen ville gerne have det ud af verden. Men så sidder der altså to folketingsmedlemmer her i dag, som skruer helt nye tal op, som jeg i hvert fald ikke har hørt om. Jeg vil sige, at der altså er noget, der tyder på, at det er en historie, der aldrig slutter.